SAEIMAS AIZSARDZĪBAS, IEKŠLIETU UN

KORUPCIJAS NOVĒRŠANAS KOMISIJAS

**PROTOKOLS Nr. 28**

**2019. gada 12. martā plkst.10.00**

Rīgā, Jēkaba ielā 16, komisijas sēžu zālē

**Sēdē piedalās:**

apakškomisijas locekļi:

**Juris Rancāns**

**Edvīns Šnore**

**Jānis Ādamsons**

**Raimonds Bergmanis**

**Kaspars Ģirģens**

**Ivans Klementjevs**

**Ainars Latkovskis**

**citas personas:**

* Korupcijas novēršanas un apkarošanas biroja priekšnieks **Jēkabs Straume**;
* Korupcijas novēršanas un apkarošanas biroja priekšnieka vietniece izmeklēšanas darbību jautājumos Inet**a Cīrule**;
* Korupcijas novēršanas un apkarošanas biroja priekšnieka vietnieks operatīvo darbību jautājumos **Jānis Roze**;
* Korupcijas novēršanas un apkarošanas biroja Pirmās pārvaldes priekšniece **Anna Aļošina**;
* Finanšu ministrijas Budžeta departamenta Varas, valdības dienestu un tautsaimniecības finansēšanas nodaļas vadītāja **Elīna Kobzeva**;
* Finanšu ministrijas Budžeta departamenta direktore **Taisa Trubača**;
* Biedrības “Sabiedrība par atklātību – Delna” direktore **Liene Gātere**;
* Valsts drošības dienesta priekšnieka vietnieks **Ēriks Cinkus**;
* Satversmes aizsardzības biroja pārstāvis **Jānis Batalauskis**;
* Militārās izlūkošanas un drošības dienesta priekšnieks **Indulis Krēķis**;
* Militārās izlūkošanas un drošības dienesta amatpersona **Evita Miezāne**;
* Militārās izlūkošanas un drošības dienesta amatpersona **Valdis Prauliņš**;
* Saeimas deputāte **Inese Voika**;
* Saeimas deputāts **Aldis Gobzems**;

**Saeimas Aizsardzības, iekšlietu un korupcijas novēršanas komisijas vecākā konsultante Ieva Barvika un konsultanti Inese Silabriede un Māris Veinalds**

**Sēdi vada:** komisijas priekšsēdētājs J.Rancāns

**Sēdi protokolē:** I.Silabriede

**Sēdes veids:** atklāta

Izskatāmie dokumenti:

1. *Korupcijas novēršanas un apkarošanas biroja 06.03.2019. vēstule Nr.1/1433 (SK reģ.nr.2/658-13/19);*
2. *Korupcijas novēršanas un apkarošanas biroja 11.03.2019. vēstule Nr.1/1523 (SK reģ.nr.2/692-13/19);*
3. *Korupcijas novēršanas un apkarošanas biroja prezentācija “Korupcijas novēršanas un apkarošanas biroja darbības pārskats par 2018. gadu”;*
4. *Aizsardzības ministrijas 08.03.2019. vēstule Nr. MV-N/605 (SK reģ.nr.2/680-13/19);*
5. *Iekšlietu ministrijas 11.03.2019. vēstule Nr. 1-28/630 (SK reģ.nr.2/690-13/19);*
6. *Deputāta A.Gobzema 07.03.2019. vēstule Nr. 111-9-13/19.*

**Izskatītā darba kārtība:**

**1. Korupcijas novēršanas un apkarošanas biroja darbība 2018. gadā un 2019. gadā plānotais finansējums.**

**2. Grozījumi likumā “Par valsts noslēpumu” (Nr.243/Lp13) 2. lasījums, steidzams.**

**J.Rancāns** atklāj sēdi, informē par darba kārtību. Aicina sākt pirmā darba kārtības jautājuma izskatīšanu.

**1. Korupcijas novēršanas un apkarošanas biroja darbība 2018. gadā un 2019. gadā plānotais finansējums.**

**J.Rancāns** iepazīstina ar uzaicinātajām Korupcijas novēršanas un apkarošanas biroja (turpmāk – KNAB) amatpersonām, kā arī Finanšu ministrijas (turpmāk – FM) u.c. pārstāvjiem. Informē, ka daļa šī jautājuma izskatīšanas ( par plānoto finansējumu) notiks slēgtas sēdes formātā. Dod vārdu KNAB pārstāvjiem.

**A.Aļošina** demonstrē prezentāciju un informē par KNAB darbību 2018. gadā. Atzīmē KNAB **darbības virzienus**:

- korupcijas risku novēršana un sabiedrības izglītošana;

- kriminālprocesuālā izmeklēšana;

- valsts amatpersonu darbības kontrole;

- politisko organizāciju (partiju) finansēšanas un priekšvēlēšanu aģitācijas kontrole.

A.Aļošina iepazīstina ar jauno KNAB **struktūru**, kura ir spēkā no 15.10.2019., komentē strukturālo reformu nepieciešamību. Uzsver, ka jaunajā struktūrā visas KNAB funkcijas ir saglabātas. Šobrīd KNAB ir 150 štata vietas. Demonstrē infografiku par sabiedrības līdzdalību pēdējo 5 gadu laikā, kas apliecina, ka sabiedrības līdzdalība KNAB darbā pieaug.

Informē par pārskata periodā svarīgākajiem KNAB izstrādātajiem **plānošanas dokumentiem** un **tiesību aktu** projektiem:

1. Ministru kabineta 2018. gada 3. aprīļa noteikumi Nr.192 “Kārtība, kādā izveido komisiju, kas izvērtē iemeslus Korupcijas novēršanas un apkarošanas biroja priekšnieka atbrīvošanai no amata, un komisijas darbības un lēmumu pieņemšanas kārtība”;

2. likumprojekts “Grozījumi likumā “Par interešu konflikta novēršanu valsts amatpersonu darbībā””;

3. informatīvais ziņojums “Par iekšējās pretkorupcijas kontroles sistēmas novērtējumu publiskas personas institūcijās”;

4. priekšlikumi likumprojektam “Grozījumi Korupcijas novēršanas un apkarošanas biroja likumā”, kura priekšlikumi tika ietverti likumprojektā “Grozījumi Valsts un pašvaldību institūciju amatpersonu un darbinieku atlīdzības likumā”;

5. Ministru kabineta 2018. gada 4. septembra noteikumi Nr.556 “Korupcijas novēršanas un apkarošanas biroja nolikums”;

6. likumprojekts “Grozījumi Korupcijas novēršanas un apkarošanas biroja likumā”.

Informē par KNAB veikto **korupcijas risku analīzi** Valsts sekretāru sanāksmei pieteiktajos tiesību aktu projektos. Birojs 2018. gadā ir sniedzis 57 atzinumus, 43 priekšlikumus un 168 iebildumus. A.Aļošina uzsver biroja prioritāros virzienus, analizējot tiesību aktu projektus – būvniecība un iepirkumu procedūras.

**Izglītošanas pasākumu** galvenās tēmas ir:

- interešu konflikta likuma izpratne;

- priekšvēlēšanu aģitācija;

- korupcijas risku novēršana;

- iestāžu iekšējās kontroles sistēmas un pretkorupcijas plāna izpilde.

A.Aļošina uzsver, ka ir pieaudzis izglītojamo skaits, bet samazinājies semināru skaits, kas skaidrojams ar *on line* iespējām vērot seminārus. Ar mazākiem resursiem ir nodrošināts lielāks izglītojamo skaits.

Jautājumā par **kriminālprocesuālo izmeklēšanu** 2018. gada statistikā ir vērojama pieauguma tendence salīdzinājumā ar iepriekšējo gadu statistiku:

- uzsākti 38 kriminālprocesi;

- kriminālvajāšanai nosūtītas 24 krimināllietas;

- kriminālvajāšanai nodotas 70 personas.

A.Aļošina īsumā komentē būtiskākās 2018. gadā kriminālvajāšanai nosūtītās krimināllietas:

1. Latvijas Bankas amatpersonu kukuļošana;

2. Zivju resursu atjaunošanas iepirkums (2011. un 2012. gads);

3. Dienesta stāvokļa ļaunprātīga izmantošana (Saeimas deputāta kompensācijas);

4. Prettiesiska labuma pieņemšana – Valsts izglītības un satura centra darbinieku nelikumīgas darbības saistībā ar valsts valodas apliecību ieguvi;

5. Valsts amatpersonas bezdarbība – VAS “Latvijas autoceļu uzturētāja” līgumi.

Raksturo KNAB paveikto **valsts amatpersonu darbības kontrolē**. 2018. gadā ir vislielākais pieņemto lēmumu skaits (325), kā arī to lēmumu skaits, par kuriem piemērots naudas sods, kopsummā – 24 300 EUR. Šie sodi saistīti ar Valsts kontroles ziņojumiem par pašvaldību deputātu normatīvajiem aktiem neatbilstošiem atalgojumiem, kā arī par pašvaldību informatīvajiem izdevumiem krievu valodā, kuri izdoti ar domes deputātu lēmumu. Sadalot lēmumus pēc izdarītā pārkāpuma veida, iezīmējas, ka:

- puse no visiem pārkāpumiem (164) ir rīcība ar publiskas personas finanšu līdzekļiem;

- amatu savienošanas ierobežojumu pārkāpumi – 55;

- informācijas izmantošana personīgajās interesēs – 42;

- rīcība interešu konflikta situācijā – 22.

Runājot par KNAB **personālpolitiku**, A.Aļošina informē, ka no 150 štata vietām šobrīd ir 32 vakances. Birojā strādā 67 sievietes un 51 vīrietis. Kā pozitīvu risinājumu darbinieku motivācijai atzīmē Saeimas pieņemtos grozījumus Valsts un pašvaldību institūciju amatpersonu un darbinieku atlīdzības likumā. Jaunais regulējums, kas stājās spēkā 2019. gada 1. janvārī, tas paredz papildināt 15. pantu ar divpadsmito daļu, nosakot biroja amatpersonām izdienas piemaksu pie mēnešalgas šādā apmērā:

1) pēc 3 birojā nostrādātiem gadiem — 5 %;

2) pēc 6 birojā nostrādātiem gadiem — 10 %;

3) pēc 9 birojā nostrādātiem gadiem — 15 %;

4) pēc 12 birojā nostrādātiem gadiem — 20 %;

5) pēc 15 birojā nostrādātiem gadiem — 25 %;

6) pēc 18 birojā nostrādātiem gadiem — 30 %.

Atzīmē, ka darbinieku lielāko daļu sastāda personas, kuras birojā nostrādājušas no 3 līdz 12 gadiem. Maksimālo slieksni vēl neviens nav sasniedzis. Informē par valsts pamatbudžeta izdevumos ietverto amatpersonu atlīdzībai paredzēto izdevumu pieaugumu pa gadiem:

2017. gadā – 3 059 966 EUR;

2018. gadā – 3 671 099 EUR;

2019, gadā plānotais – 4 221 099 EUR;

2020. gadā plānotais – 4 421 099 EUR.

**Deputātu jautājumi**

**J.Rancāns** dod vārdu R.Bergmanim.

**R.Bergmanis** interesējas par KNAB cilvēkresursu problēmām, kāpēc neizdodas rekrutēt nepieciešamos darbiniekus. Interesējas arī par sadarbību ar citu valstu dienestiem, kā arī par naudas lomas politikā mazināšanu, īpaši 2019. gadā Eiropas Parlamenta vēlēšanu kontekstā. Pauž izpratni cilvēkresursu problēmu risināšanā, interesējas par komisijas iespējām palīdzēt KNAB.

**A.Aļošina** izskaidro situāciju par vakanču esamību KNAB, to atzīmē kā reorganizācijas rezultātu, kad vairāki pieredzējuši darbinieki aizgāja izdienas pensijā. Komentē problēmas KNAB darbinieku atlasē, kad bez atbilstošas profesionalitātes vēl ir nepieciešama pielaide valsts noslēpumam. Šobrīd konkursa kārtībā ir atlasīti kandidāti, bet ir jāsaņem Satversmes aizsardzības biroja (turpmāk – SAB) atzinums, jo KNAB nevar strādāt, pirms nav saņemta pielaide.

**I.Cīrule** norāda uz tiesībsargājošo iestāžu lielo konkurenci izmeklētāju piesaistē, atzīmē KNAB izmeklētāju nemotivējošo atalgojumu – maksimāli 1382 EUR. Piemaksas tiek piešķirtas individuāli izvērtējot – atbilstoši katra darbinieka izdienai, riskiem, darba kvalitātei.

**J.Roze** norāda, ka kandidātu padziļinātās pārbaudes aizņem ilgu laiku. Šo pārbaužu rezultātā arī samazinās kandidātu skaits.

**R.Bergmanis** iesaka Aizsardzības ministrijas pieredzi rekrutēšanā – darbu ar jauniešiem.

*Deputāti un KNAB amatpersonas diskutē par KNAB cilvēkresursu problēmām.*

**J.Rancāns** dod vārdu E.Šnorem.

**E.Šnore** vēlas plašāku komentāru par prezentācijā sniegto informāciju par nelikumīgo valsts valodas apliecību ieguvi.

**I.Cīrule** komentē uzdoto jautājumu; atzīmē, ka nelikumīgās darbības bija saistītas ar vēlmi iegūt uzturēšanās atļauju.

**J.Rancāns** izsludina sēdes slēgto daļu par KNAB 2019. gadā plānoto finansējumu.

Slēgtā sēdes daļa – no plkst. 10.35 – 11.00.

*Personas, kuras nav saistītas ar KNAB finansējuma jautājumu izskatīšanu, šajā sēdes daļā nepiedalās.*

**2. Grozījumi likumā “Par valsts noslēpumu” (Nr.243/Lp13) 2. lasījums, steidzams.**

**J.Rancāns** iepazīstina ar uzaicinātajām personām. Informē, ka likumprojekts ir steidzams, un ir saņemti 6 priekšlikumi. Aicina sākt to izskatīšanu.

**J.Ādamsons** izsaka savu viedokli par procedūras jautājumiem. Atzīmē, ka likumprojekts tika iesniegts tikai viena grozījuma dēļ, kā arī tādēļ tika pieņemta steidzamība. Uzskata, ka, izskatot citus priekšlikumus, steidzamība ir jāatsauc.

**J.Rancāns** pateicas J.Ādamsonam par viedokli, aicina izskatīt priekšlikumu Nr. 1.

**Nr.1 – iekšlietu ministra S.Ģirģena priekšlikums:** aizstāt visā likumā vārdus “Drošības policija” (attiecīgā locījumā) ar vārdiem “Valsts drošības dienests” (attiecīgā locījumā).

**J.Rancāns** dod vārdu Iekšlietu ministrijas pārstāvjiem.

**Ē.Cinkus** (Valsts drošības dienests) paskaidro priekšlikumu, tas ir tehnisks.

*Deputātiem un L.Millerei nav iebildumu.*

**Komisija nolemj atbalstīt priekšlikumu Nr.1 kā komisijas priekšlikumu, jo tas iesniegts pēc priekšlikumu iesniegšanas termiņa.**

Nr. 2 – aizsardzības ministra A.Pabrika priekšlikums: papildināt likuma 7. pantu ar jaunu (52) daļu piedāvātajā redakcijā.

**J.Rancāns** dod vārdu Aizsardzības ministrijas (turpmāk – AM) pārstāvjiem.

**I.Krēķis** paskaidro, ka šis priekšlikums ir Militārās un drošības dienesta (turpmāk – MIDD) iniciatīva, jo MIDD ir iestāde, kas atbild par signālu izlūkošanas informācijas (turpmāk – SII) izmantošanu un aizsardzību. Komentē iemeslus, kādēļ šāds priekšlikums ir nepieciešams. Uzsver, ka piedāvātās izmaiņas neprasa ne papildus budžetu, ne cilvēkresursus.

**E.Miezāne** kā priekšlikuma izstrādātāja paskaidro, ka izmaiņas ir svarīgas pieejai SII. Nepieciešams ārējos normatīvajos aktos noteikt to personu loku, kam ir pieeja SII.

*Deputāti un MIDD amatpersonas diskutē par šādu likumdošanas grozījumu nepieciešamību.*

**J.Rancāns** dod vārdu SAB pārstāvim.

**J.Batalauskis** iebilst pret ierisinātajiem likuma grozījumiem, jo šis regulējums skar arī SAB kompetenci. Uzskata, ka šādiem likuma “Pa valsts noslēpumu” grozījumiem jāgūst saskaņojums Ministru kabinetā (turpmāk – MK). Atzīmē, ka izmantojams regulējums jau atrodams MK 2004.gada 6. janvāra noteikumos Nr. 21 "[Valsts noslēpuma, Ziemeļatlantijas līguma organizācijas, Eiropas Savienības un ārvalstu institūciju klasificētās informācijas aizsardzības noteikumi](https://likumi.lv/ta/id/83810-valsts-noslepuma-ziemelatlantijas-liguma-organizacijas-eiropas-savienibas-un-arvalstu-instituciju-klasificetas-informacijas-aiz...)". Uzskata, ka SII izmantošana ir apakškategorija valsts noslēpumam, SII ir specifisks informācijas veids. Uzsver, ka šis nav steidzamības kārtā pieņemams priekšlikums, problēmas iespējams arī risināt MK noteikumos.

**J.Rancāns** dod vārdu Saeimas Juridiskā biroja (turpmāk – JB) pārstāvei.

**L.Millere** atzīmē, ka JB neiebilst pēc būtības. Vērš uzmanību notiekošajai diskusijai, kas apliecina, ka jautājums nav pietiekami saskaņots, lai varētu šādu priekšlikumu atbalstīt.

*Deputāti J.Ādamsons, R.Bergmanis, J.Rancāns, A.Latkovskis, MIDD amatpersonas un L.Millere diskutē par priekšlikuma nepieciešamību, īpaši tā iekļaušanu steidzamības kārtā pieņemamā likumprojektā.*

**J.Rancāns** aicina balsot par priekšlikumu.

*Balsojums: par – 1; pret – 4; atturas – 2.*

Komisija nolemj **neatbalstīt** priekšlikumu Nr.3.

**E.Miezāne** atzīmē, ka arī pārējie AM priekšlikumi – Nr.5 un Nr.6 ir saistīti ar šo priekšlikumu.

**J.Rancāns** aicina komisiju neatbalstīt arī priekšlikumus **Nr.5** un **Nr.6**

*Deputāti piekrīt.*

Komisija nolemj **neatbalstīt** priekšlikumus Nr.5 un Nr.6.

**Nr. 3** – Saeimas deputāta A.Gobzemapriekšlikums: papildināt likuma 9. panta pirmo daļu pēc vārda “uzsākšanas” ar vārdiem “izņemot Saeimas deputātus, kuriem pārbaude veicama līdz svinīgā solījuma došanai”.

**J.Rancāns** dod vārdu deputātam A.Gobzemam.

**A.Gobzems** pamato abus savus priekšlikumus. Jautājumā par priekšlikumu Nr.4 uzsver, ka personai ar dubulto pilsonību pastāv interešu konflikta risks, pienākumi arī pret citu valsti. Atzīmē, ka nevienu attīstītu pasaules valsti nevada persona ar dubulto pilsonību. Uzskata, ka likuma “Par valsts noslēpumu” jēga jau praksē tiek pārkāpta.

Komentējot priekšlikumu Nr.3, A.Gobzems sniedz ieskatu par kārtību, kādā augstākās valsts amatpersonas iegūst pielaidi valsts noslēpumam citās valstīs. Pauž uzskatu, ka Latvijā realizēto kārtību pie varas esošā koalīcija var izmantot politiskām manipulācijām. Atzīmē, ka vēl joprojām pieciem valdības ministriem nav pielaides valsts noslēpumam, ar ko pamato savā priekšlikumā ietverto regulējumu, ka pielaidei ir jābūt saņemtai jau uz amata pienākuma pildīšanas sākumu. Uzskata, ka mūsu kārtība neatbilst attīstītas demokrātijas principiem, pārāk liela loma tiek piešķirta specdienestiem. Izsaka kritisku viedokli par ilgstošo pārbaudes laiku pielaides valsts noslēpumam saņemšanai. Uzskata, ka esošajā kārtībā tiek ignorēta tautas griba. Uzsver, ka tiesiskais regulējums jautājumā par valsts noslēpuma izpaušanu jau eksistē, personu ir iespējams saukt pie kriminālatbildības.

**J.Rancāns** dod vārdu J.Ādamsonam.

**J.Ādamsons** ierosina atbalstīt priekšlikumu Nr. 4, bet neatbalstīt Nr. 3. Uzskata, ka nevienam specdienestam Latvijā nav tādas kapacitātes, lai īsā laika periodā pārbaudītu 100 deputātus vai 1000 deputātu kandidātus. Jautājums par pielaižu piešķiršanas kārtību ir diskutējams, bet tā ir cita diskusija. Aicina neturpināt diskusiju un balsot.

**J.Rancāns** dod vārdu SAB pārstāvim.

**J.Batalauskis** piekrīt J.Ādamsona viedoklim jautājumā par specdienestu kapacitāti. Informē, ka ir konkrēti deputātu amati, kuru ieņemšanai ir nepieciešamas pielaides. Šajos gadījumos SAB rīkojas maksimāli ātri.

**J.Rancāns** dod vārdu I.Klementjevam.

**I.Klementjevs** kā nepilnību pielaižu piešķiršanas sistēmā atzīmē gadījumus, kad deputāts tiek pārvēlēts jaunajā Saeimā, bet viņam pielaides piešķiršana ir jākārto no sākuma. Uzsver arī problēmas ar apliecības glabāšanu, jo visiem deputātiem darbā nav seifi.

**A.Gobzems** norāda uz, viņaprāt, subjektīvu attieksmi pielaižu piešķiršanā. Iesaka citās Eiropas valstīs izmantoto kārtību.

**J.Rancāns** dod vārdu K.Ģirģenam.

**K.Ģirģens** izsaka atbalstu priekšlikumam Nr. 3, bet iesaka uzlabot tā redakciju. Uzskata, ka ministriem ir jābūt pielaidēm pirms savu pienākumu uzsākšanas.

**A.Gobzems** iesaka komisijai redakcionāli pilnveidot priekšlikumu Nr. 3.

**J.Rancāns** dod vārdu L.Millerei.

**L.Millere** atzīmē, ka dažādās valstīs darbojas dažādas sistēmas. Tas ir politiski izlemjams jautājums. Uzskata, ka tas nav steidzamības kārtībā izlemjams jautājums, bet diskutēt par amatu noteikšanu varētu. Iebilst pret priekšlikuma Nr. 3 redakciju, jo nav saprotamas konsekvences, kā šī norma darbosies.

**A.Gobzems** ar piemēriem no starptautiskās prakses izskaidro savu priekšlikumu.

**J.Batalausks** atzīmē, ka pārbaudāmo personu loku nosaka darba devējs, nevis SAB.

**J.Rancāns** aicina balsot par priekšlikumu. Atzīmē, ka par identificētajām problēmām varētu diskutēt citā reizē, nevis likumprojekta steidzamības situācijā.

*Balsojums: par – 1; pret – 3; atturas – 3.*

Komisija nolemj **neatbalstīt** priekšlikumu Nr.3.

**Nr. 4** – Saeimas deputāta A.Gobzemapriekšlikums: papildināt likuma 9. panta otro daļu pēc vārda “pilsonim” ar vārdiem “kuram nav dubultā pilsonība”.

**J.Rancāns** dod vārdu SAB pārstāvim.

**J.Batalausks** atzīmē, ka dubultpilsonis arī ir Latvija pilsonis. SAB pārbaudēs dubultpilsonība tiek izskatīta kā viens no riska elementiem saistībā ar konkrēto dubultpilsonības valsti. Atbalsts priekšlikumam ir politiskās izšķiršanās jautājums.

*A.Gobzems, E.Šnore un J.Batalausks diskutē par dubultpilsonības aspektu pielaižu piešķiršanas procesā.*

**J.Rancāns** aicina balsot par priekšlikumu. Arī šis jautājums ir diskutējams, bet ne steidzamības kārtībā izlemjams.

*Balsojums: par – 3; pret – 2; atturas – 2.*

Komisija nolemj **neatbalstīt** priekšlikumu Nr.4.

**J.Rancāns** aicina balsot par atbalstu likumprojektam “Grozījumi likumā “Par valsts noslēpumu””(Nr.243/Lp13)

*Balsojums: par – 4; pret – 1; atturas – 2.*

**LĒMUMS:** atbalstītpar steidzamu atzītolikumprojektu “Grozījumi likumā “Par valsts noslēpumu””(Nr.243/Lp13) un virzīt izskatīšanai Saeimas sēdē otrajā lasījumā.

J.Rancāns pateicas uzaicinātajām personām par piedalīšanos un slēdz sēdi.

Sēde pabeigta plkst. 11.45.

Komisijas priekšsēdētājs J.Rancāns

Komisijas sekretārs E.Šnore

Protokolētāja I.Silabriede